Controlul ginecologic se recomandă a fi efectuat anual, după începerea vieţii sexuale, indiferent de absenţa simptomelor. Colegiul American de Obstetrică și Ginecologie recomandă ca femeile în perioada de fertilitate (atâta timp cât au ciclu menstrual) să meargă anual la controlul ginecologic de rutină, dacă nu există alţi factori care să determine vizite suplimentare. Totuși, afectată de schimbări fizice, hormonale și emoţionale, fiecare etapă din viaţa unei femei este diferită. Analizele medicale și frecvenţa cu care o femeie trebuie să meargă la medicul ginecolog pentru a avea grijă de sănătatea ei reproductivă depind de o varietate de factori: vârsta femeii, profilul de sănătate, istoricul familial etc.
Există o concepţie comună în cazul femeilor că nu mai este nevoie de vizite regulate la ginecolog în timpul sau după menopauză. De fapt, riscul anumitor afecţiuni precum cancerul la sân, cancerul uterin (endometrial) sau riscul cancerului ovarian crește odată cu vârsta, astfel încât riscul de a dezvolta aceste boli devine mai mare.